ช่วงฉลองหลายเทศกาลปลายปี พบสถิติอุบัติเหตุจากการเล่นประทัด ดอกไม้ไฟจำนวนมาก โดยเฉพาะกลุ่มเด็กและเยาวชน
ช่วงฉลองหลายเทศกาลปลายปี พบสถิติอุบัติเหตุจากการเล่นประทัด ดอกไม้ไฟจำนวนมาก โดยเฉพาะกลุ่มเด็กและเยาวชน  นพ.สุวรรณชัย วัฒนายิ่งเจริญชัย อธิบดีกรมควบคุมโรค เปิดเผยว่า กรมควบคุมโรค โดยกองระบาดวิทยา เฝ้าระวังการบาดเจ็บจากอุบัติเหตุจากประทัด ดอกไม้ไฟและพลุ ในปี 2561 พบมีผู้ป่วยบาดเจ็บ 250 ราย เสียชีวิต 1 ราย ส่วนใหญ่ ร้อยละ 94 เป็นเพศชาย พบมากในกลุ่มอายุ 5-19 ปี ทั้งนี้ร้อยละ 66 ของการเกิดเหตุในช่วงเดือนตุลาคมถึงเดือนมกราคมของทุกปี ซึ่งเป็นช่วงเทศกาลสำคัญหลายวัน อาทิ วันออกพรรษา วันลอยกระทง และวันขึ้นปีใหม่ จังหวัดที่มีรายงานบาดเจ็บสูงสุด ได้แก่ เชียงราย อุดรธานี อุบลราชธานี และขอนแก่น จากข้อมูลนี้สะท้อนว่ากลุ่มเด็กและเยาวชนเป็นกลุ่มที่น่าห่วงที่สุด เพราะอาจรู้เท่าไม่ถึงการณ์ซื้อประทัด ดอกไม้ไฟ มาจุดเล่นกันเอง ทำให้มีโอกาสได้รับบาดเจ็บรุนแรง เพื่อป้องกันอันตรายที่อาจจะเกิดขึ้น กรมควบคุมโรค ขอความร่วมมือหน่วยงานต่างๆ เฝ้าระวังและควบคุมการจุดประทัด ดอกไม้ไฟ ผู้ปกครองเองควรดูแลบุตรหลานอย่างใกล้ชิด ควรสอนเด็กว่าสิ่งเหล่านี้เป็นวัตถุอันตราย ไม่ใช่ของเล่นสำหรับเด็ก ให้ปฏิบัติตาม พ.ร.บ.อาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน พ.ศ.2490 อย่างเคร่งครัด หากจำเป็นต้องใช้ประทัด ดอกไม้ไฟในงานพิธีต้องอ่านคำแนะนำและทำตามอย่างเคร่งครัด ควรเตรียมภาชนะบรรจุน้ำไว้ใกล้บริเวณที่เล่น ไว้ใช้กรณีที่เกิดเหตุฉุกเฉิน หากเกิดอุบัติเหตุ การปฐมพยาบาลเบื้องต้นเมื่อนิ้วหรืออวัยวะใดอวัยวะหนึ่งขาดจากแรงระเบิด ให้รีบห้ามเลือดบริเวณที่อวัยวะขาด โดยใช้ผ้าสะอาดปิดบาดแผล พันแผลบริเวณเหนือแผลให้แน่นเพื่อป้องกันเลือดออก ไม่ควรใช้เชือกหรือสายรัดเพราะจะทำให้เส้นประสาท หรือหลอดเลือดเสียได้ แล้วรีบโทร 1669 ขอความช่วยเหลือจากทีมแพทย์กู้ชีพ ทั้งนี้ควรสังเกตอาการผู้ที่ได้รับบาดเจ็บอย่างใกล้ชิด งดอาหารทางปาก จิบน้ำได้เพียงเล็กน้อย เพราะอาจจะต้องรับการผ่าตัดด่วน